IISRAELI MÄED
Tere tulemast taas saatesarja Iisraeli mäed palvereisile!
Käesolevas sarjas palvetame Samaaria juubeliaasta
ja Iisraeli põhjapoolsete hõimude ehk Efraimi naasmisega seotud asju.
Ole meile tänagi teejuhiks, Jeesus!
Seekord jätkame juubeliaastaga seotud prohvetlikku reisi
põhjamaalt tagasi Iisraeli mägedele.
Reisi vältel palvetame ja kuulutame Piibli tõotusi
Iisraeli põhjapoolsete hõimude naasmise kohta.
Eelmine kord asusime koos teele Helsingist
ning sõitsime läbi Eesti, Läti ja Leedu Poola piirile.
Ületasime õhtul veel Miaga piiri ja ööbisime siin piiri lähedal.
Seekord läbime Poola.
Sõidame kõigepealt Varssavisse ja sealt Poola lõunapiiri lähedale.
Vestleme teel Iisraeli rahva naasmise protsessist.
Nagu eelmine kord juba rääkisime,
teostub Jumala plaan oma rahva tagasitoomiseks maale etapiti.
Lõplikus naasmises on Juuda hõim ehk juudid ees läinud
ja selles protsessis on Poolal eriline koht olnud.
Poola suhe juutidega
on viimase 1000 aasta vältel täiesti ainulaadne olnud.
Kui esimesed juudid 1000. a paiku siia elama asusid,
suhtusid Poola valitsejad neisse positiivselt.
Sõnum sellest levis juutide seas
ja nii kolisid mujal tagakiusu kohanud juudid siinsesse pelgupaika.
Juutide arv Poolas saavutas haripunkti 18. ja 19. saj vahetudes,
kui 80 % kogu maailma juutidest elas siin.
Poola oli pikalt ka juutide usukeskus.
Juudid nimetasid Poolat Polaniaks,
mis tähendab heebrea keeles 'Jumal elab siin'.
20. saj algul kolisid paljud Poola juudid
majanduslikel põhjustel USAsse,
kuid veel II Maailmasõja alguses
elas ligi pool Euroopa juutidest endiselt Poolas.
Mia, kus me nüüd oleme?
Vilka veokiliikluse tõttu peateel
valisime siinkohal väiksema maantee.
Mis Poolas II Maailmasõja ajal juhtus?
Kuna ligi pooled Euroopa juudid elasid Poolas,
oli arvata, et juutide hävitamist taotlenud Natsi-Saksamaa
alustas sõda rünnakuga just siia.
Juute kaitsnud Poolast
sai natside käes kiiresti juutide hävingupaik.
Paljud poolakad püüdsid juute varjata,
kuid see muutus natside valitsuse all üha raskemaks.
Kaks aastat pärast natsi okupatsiooni algust
määrasid sakslased siin surmanuhtluse juutide kaitsjatele
ja lisaks ka nende peredele.
Sakslased tapsid ka kümneid tuhandeid poolakaid,
kes surmaohust hoolimata juutide aitamist jätkasid.
Kus me nüüd oleme, Mia?
Saabume tagasi peateele.
II Maailmasõja aegne juutide surmalaager Treblinka
asub siit vaid 20 km kaugusel, teisel pool peateed.
Ligi kümnendik Poola juute jäi ellu.
Mis rolli mängisid nad Iisraeli riigi sünni juures?
Erinevalt teistest idabloki maadest
lubas Poola 1946.-1947. a vabalt riigist lahkuda.
Paljud holokausti üle elanud juudid lahkusid toona esiisade maale Iisraeli.
Nad saabusid sinna vahetult enne Iisraeli riigi sündimist.
Räägitakse, et juutide rahvusriigi väljakuulutaja Theodor Herzl
oli ungarlane, kuid Iisraeli rajasid poolakad.
Näiteks Iisraeli esimene peaminister David Ben Gurion oli Poola juut
ja 2/3 Knesseti liikmetest olid algul poolakad.
Kus me nüüd oleme, Mia?
Läheneme Varssavile
ja praegusel aastaajal näib päike loojuvat siin juba kella nelja paiku.
Mis on Poola ja juutide suhetes seejärel toimunud?
Poola suhe juutidega
hakkas paranema alles pärast kommunismi kokkuvarisemist.
1990. a presidendiks saanud Lech Walesa käis Knessetis
ja palus poolakate nimel juutidelt andestust.
Poola on sellest peale teinud sihikindlalt tööd
hävingu parandamiseks,
mida 50 aastat riiki valitsenud naabrid nende suhtele juutidega tekitasid.
Mia, kuhu me nüüd jõuame?
Jõudsime äsja rajooni,
mis oli II Maailmasõjani siin Varssavis juutide elu keskus.
Piirkonna 300 000 elanikust olid ca 90 % juudid.
Kui Natsi-Saksamaa vallutas 1939. a septembris Poola,
algas siin kohe juutide tagakiusamine.
Aasta hiljem muutsid natsid selle linnaosa Varssavi getoks,
mis eristati müüriga ülejäänud maailmast.
Jätame auto siia ja läheme mälestusmärgi juurde palvetama.
Siia geto piirkonda on püstitatud mälestusmärk juutide mälestuseks,
kes getos natsidele vastu hakkasid.
Mälestusmärgi taha samale platsile
kerkis nelja aasta eest Polini muuseum,
mis austab ja esitleb juutide ja poolakate 1000-aastast ajalugu.
Oleme oma esimeses palvepaigas.
Räägi selle koha ajaloost, Jyrki.
Oleme Varssavi geto rahvaülestõusu sangarite monumendi juures.
Natsid kogusid Poola juudid getodesse,
millest Varssavi oma oli suurim.
Nad sulgesid 3 km² suurusele alale ca 400 000 juuti,
ning paljud neist surid siin nälga ja tõbedesse.
Vähemalt 250 000 neist viidi getost 1942. a suvel
äsjavalminud Treblinka surmalaagrisse
ja tapeti seal vaid kaks kuud kestnud operatsiooni käigus.
Geto juudid polnud kolimise vastu,
kuna neile öeldi, et nad viiakse töölaagrisse.
Hiljem selgus lahkunute tõeline saatus
ja osa getosse jäänud juutidest alustas natside vastu rahvaülestõusu.
Nad tahtsid surra pigem getos võideldes
kui Treblinka gaasikambris.
Algul oli rahvaülestõus edukas,
kuid lõpuks tegid natsid pea kogu geto maatasa.
Seda rahvaülestõusu on tutvustanud mh ka Leon Urise raamat "Mila 18".
Sellel aadressil asus juutide vastupanuliikumise peakorter,
ja see asus taamal nähtavate korrusmajade taga.
Poolakad on võtnud siin juutidega toimunut väga tõsiselt.
Mälestusmärk avati juba 1948. a
geto rahvaülestõusu 5. aastapäeval.
Värske suheteparandamismonument on siinne Polini Muuseum,
mis avati omakorda geto ülestõusu 70. aastapäeval,
2013. a aprillis.
Muuseum räägib Poola ja juutide ühisest 1000-aastasest ajaloost.
Polin tähendab heebrea keeles Poola,
mis on tõlgituna 'elad siin'.
Juute on taga kiusatud läbi ajaloo.
Kuid miks toimus katse juute täielikult hävitada 20. saj algul?
Sellel on konkreetne põhjus.
Piiblis on selgelt kirjas Jumala plaan tuua Iisrael tagasi maale,
mille Ta on neile tõotanud.
Piiblis on rahva lõplik naasmine maale ja Messiast kuninga naasmine
teineteisega tihedalt seotud.
Näiteks Hesekieli kaudu rääkis Jumal:
"Vaata, ma võtan Iisraeli lapsed paganate seast, kuhu nad on läinud,
ja kogun neid igalt poolt ning toon nad nende oma maale.
Ja ma teen nad üheks rahvaks seal maal, Iisraeli mägedel,
ja üks kuningas on neile kõigile kuningaks." Hs 37:21-22
Too üks kuningas on Messias Jeesus, kelle naasmine maa peale
tähendab omakorda saatana valitsuse lõppu maailmas.
Seni, kui Iisraeli rahvas on oma riigist pagendatud olnud
pole Saatan pidanud kartma, et Jeesuse tulek oleks lähedal.
Ka Iisraelimaa oli aastasadu peaaegu söötis
ja keegi ei osutanud selle suhtes mingit erilist huvi.
Siis aga hakkasid asjad liikuma. Räägi sellest, Mia.
Iisraeli suhtes muutus olukord 19. saj lõpus,
kui Theodor Herzl kirjutas raamatu "Juudiriik."
1897. a kuulutas ta I Sionistlikul Kongressil,
et vähemalt 50 aasta pärast on juutidel oma riik.
1920. a kirjutasid I Maailmasõja võitjariigid
San Remo tippkohtumisel rahvusvahelisse õigusse,
et toona Palestiinaks nimetatud alale luuakse juutidele rahvuskodu.
Kaks aastat hiljem
andis Rahvaste Liit brittidele mandaadi selle elluviimiseks.
Siis hakkas saatanal kiire.
Jumala plaan Messiast kuninga naasmisest eeldab,
et Iisraeli maa ja rahvas taasühinevad.
Seepärast on saatan teinud ja teeb kõik, et Iisraeli rahvas
ei saaks oma maale naasta ja seda oma valdusse võtta.
Vaenlase esimene katse oli takistada juutide tagasikolimist oma maale.
Seda tegi ta Briti valitsuste kaudu, kes ei viinud ellu saadud mandaati.
vaid hakkasid juutide tagasikolimisele vastu.
Siis püüdis vaenlane natside kaudu kogu juudi rahvast hävitada.
Kuid miks just sakslased holokausti realiseerisid?
Vaenlane on kasutanud juutide hävitamiseks enamasti naabreid.
Poolas olnud juute ründas ta Saksamaa ja Venemaa kaudu.
Iisraeli riiki on ta rünnanud seda ümbritsevate araabiamaade abil.
Saatan ei valinud Saksamaad tööriistaks seetõttu,
et sakslased oleks olnud teistest kuidagi halvemad,
vaid lihtsalt seepärast, et Saksamaa kaudu
pääses ta kõige lihtsamini ja tõhusamalt hävitama juute seal,
kus neid kõige rohkem oli.
Vaenlane pole suutnud takistada Jumala plaanide teostumist.
Tema katsed on pea peale pööratud.
Kui saatan püüdis hävitada kõiki juute, tekkis juudiriik.
Isegi mõningaid siin geto ülestõusus osalenud juute
kolis sõja järel Iisraeli
ja rajas seal teiste holokaustiohvritega geto võitlejate nime kandnud kibutsi.
Kui vaenlane püüdis 1967. a araabiamaade kaudu Iisraeli hävitada,
sai Iisrael enda haldusse kogu Jordani läänekalda
ehk Iisraeli piibelliku südamaa.
Geto juudi sangarite mälestusmärk on omakorda tehtud kivist,
mis oli toodud siia Hitleri võidu monumendi jaoks.
Kuulutame Jumala tõotusi Tema ustavusest Iisraeli suhtes.
"Vaata, häbenema ja piinlikkust tundma peavad kõik,
kes on sinule vihased;
olematuks saavad ja hukkuvad mehed,
kes riidlevad sinuga.
Sa otsid, aga enam sa ei leia neid mehi, kes võitlevad sinu vastu;
olematuks saavad ja lõpevad mehed, kes sõdivad sinu vastu.
Sest mina olen Issand, su Jumal, kes kinnitab su paremat kätt,
kes sulle ütleb: 'Ära karda, mina aitan sind!' Js 14:11-13
"Nõnda ütleb Issand, kes on pannud päikese valguseks päeval,
kuu ja tähtede korrad valguseks öösel,
kes liigutab merd, paneb selle lained kohama -
vägede Issand on tema nimi:
Kui need korrad nihkuksid mu palge eest, ütleb Issand,
siis lakkaks ka Iisraeli sugu
alatiseks olemast rahvas mu palge ees." Jr 31:35-36
"Vaata, ma kogun neid kõigist maadest,
kuhu ma olen nad tõuganud oma vihas, raevus ja suures meelepahas,
ja toon nad tagasi siia paika ning lasen neid elada turvaliselt."
"Ma istutan nad ustavalt siia maale
kõigest oma südamest ja kõigest oma hingest.
Sest nõnda ütleb Issand:
Nii nagu ma tõin sellele rahvale kogu selle suure õnnetuse,
nõnda ma toon neile kõik selle hea,
mis ma neile olen tõotanud." Jr 32:37, 41-42
Jätkame teed Iisraeli suunas.
Mida on maailm 20. saj alguse sündmustest õppinud?
Näib, et see pole midagi õppinud.
Hetkeolukord sarnaneb paljuski 1930. aastate omale,
kui Iisraelile kuuluvat ja lubatut hakati tagasi nõudma.
Kui Hitler hakkas juute taga kiusama, sulgesid Euroopa rahvad silmad.
Ka Soomel oli selles kahetsusväärselt suur roll.
Soome Petsamo sadam oli viimane,
kust Euroopa juudid oleksid võinud 1940. a suvel Ameerikasse põgeneda.
Rahvuslikele huvidele viidates
ei lubanud aga Soome juute Petsamosse.
Soome ei tahtnud juutidest poliitilist probleemi,
vaid jättis nad taandudes natside kätte.
Selles mõttes ei paista miski muutunud olevat.
Täpselt sama ükskõiksust näeb Soome välispoliitikas siiani.
Kui 2016. a oktoobris hääletati UNESCO maailmapärandi komisjonis,
kas juutidel on sidemed Templimäega Jeruusalemmas,
jättis Soome hääletamata.
Kui kristlikud demokraadid valitsusele järelpärimise esitasid, vastati,
et Soome ei võta seisukohta asjas,
mida võidi hääletusega püüda poliitiliseks muuta.
Soome jättis taandumisega otsusetegemise taas
juute hävitada püüdvatele tahkudele.
Kus me nüüd oleme, Mia?
Oleme juba Poola lõunaosas ja läheneme Oswiecimi linnale.
Seda tuntakse paremini saksakeelse nimega Auschwitz.
Auschwitzi koonduslaagrist on saanud kogu holokausti sümbol,
kuna see oli natside surmalaagreist hävitavaim.
Jyrki, räägi veidi Oswiecimi ajaloost.
See algab juba keskajal,
mil linn oli tähtis kaubavahetuskeskus juba 13. sajandil.
Linna nimest on mitmetes keeltes erinevaid versioone.
Saksa kaupmehed nimetasid seda Auschwitziks.
16. sajandist kuni holokaustini elas linnas ka vilgas juudikogukond.
Juutide lemmiknimi linnale oli Oshpitzin,
mis lähtus aramea keelest ja tähendas 'teretulnud võõrast'.
19. saj keskel sai linnast raudteede sõlmpunkt.
1939. a, enne Saksa okupatsiooni,
olid üle poole Oswiecimi ehk Auschwitzi elanikest juudid.
Juba okupatsioonile järgnenud aastal
sai raudteede ristpunktis asunud juutide linnast
natside hävitavaima koonduslaagri koht.
Siin on Oswiecimi teeharu.
Auschwitzi me ei lähe, vaid jätkame teed Iisraeli suunas,
kuid peatume hetkeks siin ristmikul.
Nagu Varssavis muuseumi juures juba rääkisime,
ajas Iisraeli rahva naasmine oma maale vaenlase närvi.
Vaenlane sai natside kaudu palju kahju teha,
kuid ei suutnud takistada juutide tagasitulekut oma maale,
ei Iisraeli riigi sündi ega sedagi,
et just Poola juutidel oli otsustav roll Iisraeli riigi sünni juures.
Jyrki, miks just siin palvetama peatusime?
Siin on hea palvetada Iisraeli põhja- poolsete hõimude naasmise eest,
sest vaenlane pole lõpetanud katseid takistada Iisraelil oma maale naasta.
Kui Jumala kalendris on algamas Põhja-Iisraeli hõimude naasmine,
püüab ta raevukalt takistada Jumala plaani teostumist
põhjapoolsete hõimude põhialal, Iisraeli mägedel ehk Samaarias.
Samaaria on selle piirkonna põhjaosa, mida meedia nimetab Läänekaldaks.
Vaenlane näib tegevat kõik,
et eemaldada see ala Iisraeli valitsuse alt,
takistades iisraellaste kolimist sinna või takistades seal igasugust ehitust.
Tema strateegia on endine ehk ta kasutab projektis lähinaabrit.
Seekord on nendeks palestiinlased.
Täpselt nagu II Maailmasõja ajal tulevad teised riigid sabas järgi.
Kuidas see viimasel ajal ilmnenud on, Mia?
Näiteks 23. detsembril 2016. a
kiitis ÜRO Julgeolekunõukogu heaks resolutsiooni 2334,
mis kuulutas Iisraeli asundused Juudas ja Samaarias illegaalseks.
ning keelustas seal Iisraeli asunduste laiendamise.
Resolutsioon rõhutab sedagi,
et ei tunnusta Iisraeli poolt Kuue päeva sõjas vallutatud alu
Iisraeli osana, isegi mitte piibliaegset Jeruusalemma.
Rahvaste tegevus ÜROs näitab, kui paanikas on vaenlane,
kui püüab takistada kogu Iisraeli rahva naasmist tervele Iisraelimaale.
Vaenlase plaan ei õnnistu seegi kord.
Just praegu on Juuda ja Samaaria 50. aastat Iisraeli valitsuse all
ja Jumala kalendris tähendab see juubeliaastat
ehk Iisraeli naasmist oma pärandmaadele.
Kuulutame veel koos siin Auschwitzi teelahkmel,
et sama vähe
kui vaenlane suutis takistada juutide naasmist ja Iisraeli riigi sündi
suudab ta ka takistada Jumala plaanide teostumist
Iisraeli põhjapoolsete hõimude naasmise ja Iisraeli mägede suhtes.
"Siis ütleb Issand Jumal seepärast nõnda:
Tõesti, oma püha viha tules ütlesin ma teistele rahvastele ja kogu Edomile,
kes kõigest südamest rõõmutsedes ja hinges põlgust tundes
on võtnud endale omandiks minu maa,
selleks et seda laastata ja riisuda.
Seepärast kuuluta prohvetlikult Iisraeli maale
ja ütle mägedele ja küngastele, jäärakutele ja orgudele:
Nõnda ütleb Issand Jumal:
Vaata, ma räägin oma raevus ja vihas,
sellepärast et te olete pidanud kandma paganate teotust!
Seepärast ütleb Issand Jumal nõnda:
Ma tõstan oma käe üles vandudes:
Tõesti, paganad ise, kes teie ümber on,
peavad kandma oma teotust.
Aga teie, Iisraeli mäed, ajate oma oksi ja kannate oma vilja
mu Iisraeli rahvale, sest nad on varsti tulemas." Hs 36:5-8
"Miks paganad möllavad ja rahvad mõtlevad tühja?
Ilmamaa kuningad astuvad esile ja vürstid peavad üheskoos nõu
Issanda ja tema võitud mehe vastu:
'Kiskugem katki nende ahelad ja visakem enestelt ära nende köied!'
Kes taevas istub, naerab; Issand pilkab neid.
Oma vihas ta kõneleb siis nendega
ja oma raevus ta teeb neile hirmu:
'Aga mina olen seadnud oma kuninga Siionile, oma pühale mäele.'" Ps 2:1-6
Aitäh, Jeesus, tänase reisi eest!
Aitäh, et tood kogu Iisraeli tagasi maale,
mille oled talle oma kõikvõimsuses lubanud.
Jeesuse nimel. Aamen.
Järgmine kord jätkame teed Iisraeli poole Doonau lähistel.
Valmistagem järgmist reisi juba palves ette!
Võid osaleda palvereisidel ka neid rahaliselt toetades.
TV7 Eesti kanalit saab toetada helistades annetustelefonil:
900 1777 (kõne hind 7 euri).
Lisainfo: www.tv7.ee
Tõlge: Monika Jaaguri